Марко Ганчев
Разгаданата усмивка

chitanka.info

Загадката в усмивката на Мона Лиза

да разгадае, мисля, всеки е готов,

когато от наситена жена излиза:

така жените се усмихват след любов.

— Върви, това е всичко — казват. — Друго няма.

За мъж е малко със жена да бъде слят,

когато неговата цел е много по-голяма:

той трябва да се слее със самия свят.

И тръгваш към света, додето за почивка,

уж не завинаги, се връщаш някой ден

от другата страна на нейната усмивка,

не победител на света, а победен.

— Дойде ли? — казва. — Туй е всичко. Друго няма.

Светът да ти се подчини не е готов.

Готова съм да ти даря такваз измама.

Жените тъй усмихват се преди любов…

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.